Recommended byColombia
హీరో పాత్రకు నెగెటివ్ షేడ్స్ ఉంటాయా..?
ప్రతి మనిషిలో కూడా పాజిటివ్, నెగెటివ్ రెండు ఉంటాయి. అయితే మన సినిమాల్లో హీరోని మొత్తం పాజిటివ్ గా చూపిస్తారు. కానీ నేను అలా కాకుండా జోగేంద్ర అనే వ్యక్తి జీవితంలో ఐదేళ్లలో జరిగే కథ చూపించాను. దానిలో అతడు చేసిన మంచి, చెడు అన్ని పనులు ఉంటాయి.
సినిమా పూర్తిగా రాజకీయ నేపధ్యంలో సాగుతుందా..?
సినిమా ట్రైలర్ ను బట్టి పొలిటికల్ త్రిల్లర్ అనుకుంటున్నారు. కానీ అన్ని ఎలిమెంట్స్ ఉన్న సినిమా ఇది. పాలిటిక్స్ పది శాతం మాత్రమే ఉంటాయి. స్క్రీన్ మీద ఇది కొత్త కథ. కానీ రియల్ లైఫ్ లో చాలా చూస్తుంటాం. సొసైటిలో నుండి తీసుకునే కథలకు తొందరగా కనెక్ట్ అవుతాం. కామెడీతో ఉండే కమర్షియల్ సినిమాల కంటే మనసుని కదిలించే సినిమాలు పెద్ద హిట్స్ అవుతాయి.
ట్రైలర్ రిలీజ్ అయిన తరువాత ఇండస్ట్రీ నుండి అప్రిసియేషన్ కాల్స్ ఏమైనా వచ్చాయా..?
ట్రైలర్ కు ముందు నేను కనిపిస్తే లోపలకి వెళ్ళి తలుపులు వేసేసుకునే వారు కానీ ఇప్పుడు వచ్చి మరీ పలకరిస్తున్నారు. ట్రైలర్ చూసి చాలా మంది సినిమా చేద్దామని నా దగ్గరకు వచ్చారు. కానీ నేను అంగీకరించలేదు. రాజకీయనాయకుడు ఐదేళ్ళకు ఒకసారి పార్టీ మారితే సినిమా వాళ్ళు మాత్రం ప్రతి శుక్రవారం పార్టీ మారుస్తుంటారు. అసలు ఎవరినీ నమ్మడానికి లేదు.
సినిమా ఔట్ పుట్ చూసిన తరువాత ఏమనిపించింది..?
సురేష్ బాబు గారికి సాధారణంగా అంత తొందరగా సినిమాలు నచ్చవు. కానీ ఈ సినిమా నచ్చిందని చెప్పారు. రామానాయుడుగారుంటే ఈ సినిమాకు బెస్ట్ రియాక్షన్ ఆయన ఇచ్చి ఉండేవారు.
ఈ సినిమా షూటింగ్ లో మీరు ఎవరినీ కొట్టలేదా..?
ఒక్కో మనిషికి ఒక్కో యాటిట్యూడ్ ఉంటుంది. కొందరు చెప్పగానే అర్ధం చేసుకుంటారు. కొందరికి ఒక స్క్రీన్ అడ్డంగా ఉంటుంది. దాన్ని నుండి బయటకు రావాలంటే.. కన్విన్స్ చేయడమో, తిట్టడం, కొట్టడం ఏదొకటి చేయాలి. కానీ ఈ సినిమా విషయంలో నాకు ఎవరిని కొట్టాల్సిన అవసరం రాలేదు.
రానాతో వర్క్ చేయడం ఎలా అనిపించింది..?
రానా ఇంటెలిజెంట్ యాక్టర్. సీన్ చెప్పగానే ఆలోచించడం మొదలుపెడతాడు. అలా ఆలోచించే
నటులు చాలా తక్కువ మంది ఉంటారు. కొందరు మాకు యాక్టింగ్ వచ్చు.. సెట్ కి వెళ్ళాక చూసుకుందాం అంటుంటారు. కానీ రానా అలా కాదు.. సీన్ చెప్పగానే జోగేంద్ర బాధ పడితే ఎలా ఉంటాడు.. ఎమోషనల్ గా ఎలా ఉంటాడో.. ఆలోచించి వెంటనే క్యారెక్టర్ లోకి వెళ్ళిపోతాడు.
మీరు సినిమాలు చేసేప్పుడు దాని రిజల్ట్ ఊహించగలరా..?
హోప్, రియాలిటీ అనీ రెండు ఉంటాయి. సినిమా బాగాలేదని రియాలిటీ తెలుస్తుంటుంది. కానీ
ఆడుతుందేమో అనే హోప్ ఉంటుంది. రియాలిటీను హోప్ డామినేట్ చేస్తుంటుంది. ఇప్పటివరకు వచ్చిన ఫ్లాపులన్నీ నేను ఊహించినవే. కానీ 'నిజం' సినిమా ఆడుతుందనుకున్నా.. కానీ వర్కవుట్ కాలేదు.
సురేష్ బాబుతో వర్క్ చేయడం ఎలా అనిపించింది..?
నాకు రామానాయుడు గారితో పని చేయాలనుండేది. కానీ కుదరలేదు. ఆయన కొడుకుతో కలిసి వర్క్ చేసే ఛాన్స్ రావడం ఆనందంగా ఉంది. ఇప్పటివరకు నాకు దొరికిన పెర్ఫెక్ట్ ప్రొడ్యూసర్లలో సురేష్ బాబు ఒకరు. సినిమాలో సీన్ బాగుంటే అసలు మాట్లాడరు. సరిగ్గా లేకపోతే వెంటనే చెప్పేస్తారు. అప్పుడు కరెక్ట్ చేసుకోవడానికి ఉంటుంది. సినిమాను ఆయనొక ఆడియన్ లాగా చూస్తాడు.
ఇప్పుడు తేజ గారిలో ఏమైనా మార్పొచ్చిందా..?
వాస్తవం చెప్పాలంటే ఎవరు మారరు. పరిస్థితిని బట్టి నటిస్తుంటారు. నేను అసలు మారలేదు.
చాలా మంది దర్శకుడిగా తేజ పనైపోయిందని అంటుంటారు. అలాంటి మాటలు విన్నప్పుడు ఎలా రియాక్ట్ అవుతారు..?
అలా పనైపోయిందని ఎవరు అంటారు.. పనిలేని వాడు అంటాడు. వాడు బిజీగా ఉంటే పక్క వాళ్ళ గురించి పట్టించుకునేంత సమయం వాడికి ఎక్కడ ఉంటుంది. అలాంటి మాటలు అసలు పట్టించుకోను.
ఈ సినిమా ఎవరికి బాగా ప్లస్ అవుతుంది..?
ఈ సినిమాతో రానాకు మంచి పేరు వస్తుంది. టాప్ లీగ్ లోకి వెళ్లిపోతాడు. అలానే కాజల్ కు కూడా. చాలా బాగా నటించింది. సినిమాటోగ్రాఫర్&zwnj;కు మంచి పేరొస్తుంది.